Som følge av brennstoffmangel under andre verdenskrig ble Oslos trolleybussnett utvidet, og busslinje 21 mellom Skillebekk og Carl Berners plass ble omstilt til trolleybussdrift i 1943. I den sammenheng ble det bygd en trolleybusslinje fra Torshov til Bjølsen Depot ved Lisa Kristoffersens plass for at trolleybussene kunne få tilgang der. Ved krigens slutt besluttet Oslo Sporveier å legge ned noen av de minst trafikkerte trikklinjene. På den tiden hadde trikkene både en kjører og en konduktør, mens bussene bare hadde en sjåfør, så ved å omstille linjene kunne en spare driftskostnader. Oslo Sporveier besluttet derfor å omstille ytterligere tre linjer til trolleybussdrift. En av dem var linje 23, som gikk fra Bjølsen til Linaaes gate i sentrum, og som skulle erstatte Korsvollinjen.